David Savard

David Savard (* 22. október 1990, Saint-Hyacinthe, Quebec, Kanada) je bývalý kanadský hokejový reprezentant, naposledy hráč tímu NHL Montreal Canadiens. Predtým hral aj za kluby Columbus Blue Jackets a Tampu Bay Lightning, s ktorou vyhral Stanley cup v roku 2021.

 Hokejová kariéra 

 NHL 
Ako junior pôsobil v lige QMJHL, v ktorej si vybudoval povesť zodpovedného, defenzívne ladeného obrancu. Za spoľahlivé výkony ho menovali najlepším obrancom mládežníckej súťaže a dočkal sa aj výberu na drafte NHL, zo štvrtého kola naňho ukázal Columbus Blue Jackets v roku 2009. S klubom podpísal vstupný kontrakt v októbri 2010.

V NHL debutoval v sezóne 2011/12 a čoskoro sa zaradil medzi opory obranných radov Blue Jackets. V ročníku 2016/17 dokonca ustanovil klubový rekord v počte plusových budov, získal ich 33.

V Columbuse vytrval do sezóny 2020/21. Klub sa potácal u dna tabuľky, a preto vymenil ceneného obrancu do Tampy Bay Lightning za voľbu vo štvrtom kole draftu. V novom klube sa zdržal iba na play-off, ale celku z Floridy výraznou mierou pomohol k obhajobe Stanleyho pohára. Okrem iného prihrával na víťazný gól z hokejky Rossa Coltona v rozhodujúcom piatom finálovom zápase.

Po úspešnej sezóne sa stal voľným hráčom a novú zmluvu podpísal s Montrealom Canadiens, klubom svojho detstva. Do tímu, ktorý pomohol poraziť vo finále, si ho vybrali ako záplatu za kapitána Shea Webera, ktorý musel kvôli zraneniu predčasne ukončiť kariéru. V mužstve strávil štyri sezóny a v apríli 2025 pomohol tímu kvalifikovať sa do play-off. Pred začiatkom vyraďovacej časti oznámil, že na konci sezóny zavesí korčule na klinec.

 Reprezentácia 
Reprezentačný dres Kanady si obliekol jediný raz, pri príležitosti MS v hokeji 2015. Na turnaji odohral všetkých desať zápasov a pomohol tímu k zisku titulu majstrov sveta.

 Referencie 

Kategória:Kanadskí hokejisti
Kategória:Kanadskí hokejoví obrancovia
Kategória:Hráči Montreal Canadiens
Kategória:Hráči Tampa Bay Lightning
Kategória:Hráči Columbus Blue Jackets
Kategória:Hráči Springfield Falcons
Kategória:Hráči Moncton Wildcats
Kategória:Hokejisti draftovaní klubom Columbus Blue Jackets
Kategória:Víťazi Stanleyho pohára
Kategória:Účastníci MS v hokeji 2015
Kategória:Majstri sveta v ľadovom hokeji
Kategória:Osobnosti z Quebecu